Document ID: 32003R2238

Ir-Regolament tal-Kunsill (KE) Nru 2238/2003
tal-15 ta' Diċembru 2003
li jipproteġi kontra l-effetti ta' l-applikazzjoni l-Att Kontra l-Iddampjar ta' l-1916 ta' l-Istati Uniti, u azzjonijiet ibbażati fuqu jew li jirriżultaw minnu
IL-KUNSILL TA' L-UNJONI EWROPEA,
Wara li kunsidra t-Trattat li jistabbilixxi l-Komunità Ewropea, u b'mod partikolari Artikolu 133 tiegħu,
Wara li kunsidra l-proposta mill-Kummissjoni,
Billi:
(1) L-għanijiet tal-Komunità jinkludu l-kontribuzzjoni lejn l-iżvilupp armonjuż tal-kummerċ dinji u l-abolizzjoni progressiva ta' restrizzjonijiet fuq kummerċ internazzjonali.
(2) Fl-Istati Uniti ta' l-Amerika ("USA"), l-Att Kontra l-Iddampjar ta' l-1916 [1] jipprovdi għall-proċeduri ċivili u kriminali u pieni kontra dampjar ta' kull artikoli meta jsir bil-ħsieb biex jeqred jew jagħmel ħsara ghal industrija fil-USA, jew biex jimpedixxi l-istabbiliment ta' industrija fil- USA, jew biex jirrestrinġi jew jimmonopolizza xi parti tan-negozju jew kummerċ f'artikoli tali fil- USA.
(3) Fis-26 ta' Settembru ta' l-2000, il-Korp tas-Soluzzjoni tat-Tilwim ta' l-Organizzazzjoni Dinjija tal-Kummerċ (ODK), filwaqt li adotta r-rapport tal-Bord ta' l-Appell [2] u r-rapport tal-Panel [3], kif sostnuti mir-rapport tal-Korp ta' l-Appell, sab li l-Att Kontra l-Iddampjar ta' l-1916 kien inkompatibbli ma' l-obbligi ta' l-Istati Uniti taħt il-ftehim ta' l-ODK, notevolment billi jipprovdi rimedji kontra dampjar, bħalma huma l-imposizzjoni ta' ħsarat trippli, multi u priġunerija, li ebda waħda minnhom m’hi permessa mill-Ftehim Ġenerali dwar Tariffi u Kummerċ ta' l-1994 ("GATT 1994") jew mill-Ftehim dwar l-Implimentazzjoni ta' Artikolu VI tal-Ftehim Ġenerali dwar Tariffi u Kummerċ ta' l-1994 ("Ftehim AD").
(4) L-Istati Uniti naqset li tikkonforma mar-rakkomandazzjonijiet u deċiżjonijiet tal-Panel u l-Korp ta' l-Appell fil-limitu ta' żmien ta' l-20 ta' Diċembru 2001. B'riżultat, il-Komunità talbet awtorizzazzjoni biex tissospendi l-applikazzjoni lill-Istati Uniti ta’ l-obbligi tagħha taħt GATT 1994 u l-Ftehim AD.
(5) Fi Frar 2002, il-Komunità qablet li tissospendi l-arbitraġġ dwar it-talba tagħha, wara l-ftehim espress li abbozz ta' liġi kien pendenti fil-Kungress ta' l-Istati Uniti biex jirrevoka l-Att Kontra l-Iddampjar ta' l-1916 u jġib fi tmiemhom il-każi pendenti quddiem il-Qrati ta' l-USA.
(6) L-Att Kontra l-Iddampjar ta' l-1916 għad irid ikun irrevokat, u ilmenti miġjuba taħt dan l-Att huma pendenti quddiem il-Qrati ta' l-USA kontra persuni taħt il-ġurisdizzjoni ta' l-Istati Membri.
(7) Dawn il-proċeduri ġudizzjarji qegħdin jikkawżaw spejjeż sostanzjali ta' litigazzjoni u jistgħu finalment jirriżultaw f'sentenza li telenka piena ta' ħsarat trippli.
(8) Biż-żamma u l-applikazzjoni tiegħu, l-Att Kontra l-Iddampjar ta' l-1916 jimpedixxi l-ksib tal-għanijiet imsemmija hawn aktar qabel, jaffettwa l-ordni legali stabbilita u għandu effetti avversi fuq l-interessi tal-Komunità u l-interessi ta' persuni naturali u legali li jeżerċitaw drittijiet taħt it-Trattat.
(9) Taħt dawn iċ-ċirkostanzi eċċezzjonali, huwa meħtieġ li tittieħed azzjoni f'livell Komunitarju biex ikunu protetti l-interessi ta' persuni naturali u legali taħt il-ġurisdizzjoni ta' l-Istati Membri, b'mod partikolari billi jitneħħew, ikunu newtralizzati, imblokkati, jew b'xi mod ieħor issir kontro-reazzjoni ghall-effetti ta' l-Att Kontra l-Iddampjar ta' l-1916,
ADOTTA DAN IR-REGOLAMENT:
Artikolu 1
Ebda sentenza ta' qorti jew tribunal u ebda deċiżjoni ta' awtorita amministrattiva lokalizzata fl-Istati Uniti ta' l-Amerika li jagħtu effett, direttament jew indirettament, lill-Att Kontra l-Iddampjar ta' l-1916 jew lil azzjonijiet ibbażati fuqu jew li jirriżultaw minnu, m'għandhom ikunu rikonoxxuti jew jistgħu jkunu nfurzati f'kull manjiera.
Artikolu 2
1. Kull persuna li jirreferi għaliha Artikolu 3 għandha tkun intitolata li tirkupra kull ħruġ ta' flus, spejjeż, danni jew nefqiet mixxellanji kawzati lilha b'riżultat ta' l-applikazzjoni ta' l-Att Kontra l-Iddampjar ta' l-1916 jew b'azzjonijiet ibbażati fuqu jew li jirriżultaw minnu.
2. Irkupru jista' jinkiseb hekk kif azzjoni tinbeda taħt l-Att Kontra l-Iddampjar ta' l-b1916.
3. L-irkupru jista' jinkiseb minn persuna naturali jew legali jew minn kull entita oħra li tkun ressqet ilment taħt l-Att Kontra l-Iddampjar ta' l-1916 jew minn kull persuna jew entita konnessa ma' dik il-persuna jew entita. Persuni jew entitajiet għandhom jitqiesu konnessi jekk:
(a) ikunu uffiċjali jew diretturi tan-negozji ta' xulxin;
(b) ikunu sħab legalment irrikonoxxuti fin-negozju;
(ċ) wieħed minnhom jikkontrolla direttament jew indirettament lill-ieħor;
(d) it-tnejn li huma jkunu direttament jew indirettament ikkontrollati minn terza persuna
4. Mingħajr preġudizzju għal mezzi oħra disponibbli u skond il-liġi applikabbli, l-irkupru jista' jieħu għamla ta' qbid jew bejgħ ta' assi miżmuma mill-akkużat, inklużi ishma miżmuma f'persuna legali inkorporata fil-Komunità.
Artikolu 3
Il-persuni li jirreferi għalihom Artikolu 2(1) għandhom ikunu:
(a) kull persuna naturali li tkun residenti fil-Komunità;
(b) kull persuna legali inkorporata fil-Komunità;
(ċ) kull persuna naturali jew legali li jirreferi għaliha Artikolu 1(2) tar-Regolament (KEE) Nru 4055/86 [4];
(d) kull persuna naturali oħra li taġixxi f'kapaċita professjonali fil-Komunità, inklużi ibħra territorjali jew spazju ta' l-ajru u kull ajruplan jew kull bastiment taħt il-ġurisdizzjoni jew kontroll ta' Stat Membru.
Għall-finijiet tal-punt (a), "tkun residenti fil-Komunità" għandha tfisser li tkun legalment stabbilit fil-Komunità għal perjodu ta' mill-inqas sitt xhur f'perjodu ta' 12-il xahar immedjatament qabel id-data li fiha, taħt dan ir-Regolament, iqum obbligu jew ikun eżerċitat dritt.
Artikolu 4
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-15 ta' Diċembru 2003.

Labels: 4
18
11